กลุ่มอาการขาดยา คืออะไร
ลงแดง ความหมายตามพจนานุกรมฉบับราชบัณฑิตยสถาน พ.ศ. 2542 คือ ท้องเดินและถ่ายเป็นเลือดออกมามาก (มักใช้กับคนอดฝิ่น) ซึ่งพจนานุกรมไทยของซีเอ็ดยูเคชั่น พ.ศ. 2554 ให้ความหมายเพิ่มเติมอีก 2 ความหมาย คือ อาการที่คนติดยาอาเจียนและถ่ายเป็นเลือดเพราะไม่ได้เสพยา และอาการที่ทุรนทุรายเพราะไม่ได้ดังใจ 

ลงแดง ทางการแพทย์น่าจะตรงกับคำว่า Drug withdrawal ที่พจนานุกรมศัพท์แพทย์ฉบับราชบัณฑิตยสถาน พ.ศ. 2547 แปลว่า กลุ่มอาการขาดยา โดย ลงแดง เป็นอาการส่วนหนึ่งของกลุ่มอาการที่เกิดจากการขาดยา

กลุ่มอาการขาดยา คือ อาการหลายๆ อาการที่เกิดขึ้นพร้อมๆ กันภายในระยะเวลาเป็นวัน หลังหยุดยา (เช่น ยาแก้ปวด หรือยาทางจิตเวชบางชนิด) และ หรือ หยุดสารเสพติด ทั้งนี้จะเกิดอาการต่อเมื่อเป็นการหยุดบริโภค “ทันที” หรือ “ลดปริมาณยาอย่างมากลงทันที” ซึ่งความรุนแรงของอาการจะขึ้นกับ ชนิดของยาหรือของสารเสพติด, ระยะเวลาที่บริโภค, ปริมาณสิ่งนั้น ๆ ที่บริโภคอยู่, สุขภาพร่างกาย, โรคร่วมต่างๆ และสภาพจิตใจของคนผู้นั้น ทั้งนี้ ภาษาพูดเรียกกลุ่มอาการขาดยาว่า “การถอนยา”

อาการพบบ่อยจากกลุ่มอาการขาดยา เช่น อ่อนเพลีย คลื่นไส้อาเจียน สับสน หงุดหงิด กระสับกระส่าย ไม่มีสมาธิ นอนไม่หลับ ปวดเนื้อตัว ปวดศีรษะ ถ้าอาการมากขึ้นจะปวดท้อง ท้องเสีย (อาจมีอุจจาระเป็นเลือด) รูม่านตาขยาย และถ้าเป็นมากขึ้นอีกจะปวดศีรษะรุนแรง เหงื่อออกมาก ไข้สูง ชัก และอาจเสียชีวิต (ตาย) ได้

การรักษากลุ่มอาการขาดยา คือ การรักษาประคับประคองตามอาการ การให้ยาทางจิตเวชบางชนิด และบางครั้งอาจจำเป็นต้องให้ยา สิ่งที่ผู้ป่วยติด แต่ในรูปแบบอื่น (เช่น เป็นแผ่นแปะผิวหนังหรือเป็นลักษณะคล้ายหมากฝรั่ง) แต่ในปริมาณที่น้อยกว่าผู้ป่วยเคยบริโภคอยู่ ส่วนการป้องกันกลุ่มอาการขาดยา คือ การค่อยๆ ลดปริมาณยา สิ่งนั้นๆลงทีละน้อยๆ และอย่างช้าๆ จนกว่าจะเลิกได้ในที่สุด
12.อายุรศาสตร์ (อายุรศาสตร์) - Internal Medicine